คาดสัปดาห์บาท31.60 - 31.95/หุ้นผันผวน
กสิกรไทย คาด สัปดาห์หน้า เงินบาทกรอบ 31.60 - 31.95 บาท/หุ้นผันผวน จับตา กนง. ประชุม ดอกเบี้ยนโยบาย วิกฤติหนี้ยุโรป การแก้ปัญหาธนาคารในสเปน
9 มิ.ย. 2555

กสิกรไทย คาด สัปดาห์หน้า เงินบาทกรอบ 31.60 - 31.95 บาท/หุ้นผันผวน จับตา กนง. ประชุม ดอกเบี้ยนโยบาย วิกฤติหนี้ยุโรป การแก้ปัญหาธนาคารในสเปน 
บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด ประเมินแนวโน้มค่าเงินบาทในรอบสัปดาห์ ระหว่างวันที่ 11 - 15 มิ.ย. 55 ว่า ค่าเงินบาทอาจเคลื่อนไหวในกรอบ 31.60 - 31.95 บาทต่อดอลลาร์สหรัฐ โดยยังต้องจับตาผลการประชุมนโยบายการเงินของธนาคารแห่งประเทศไทย (ธปท.) รวมถึงสถานการณ์วิกฤติหนี้ยุโรป โดยเฉพาะในช่วงนับถอยหลังสู่การเลือกตั้งรอบ 2 ของกรีซ (17 มิ.ย. 55) และแนวทางการแก้ปัญหาภาคธนาคารในสเปน ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค (เบื้องต้น) ผลสำรวจ ภาคการผลิตของเฟด สาขานิวยอร์ก เดือนมิ.ย. ยอดค้าปลีก ดัชนีราคาผู้บริโภค ผลผลิตภาคอุตสาหกรรมเดือน พ.ค. ข้อมูลเงินทุนไหลเข้าสุทธิสู่ตลาดการเงินสหรัฐฯ เดือน เม.ย. ข้อมูลดุลบัญชีเดินสะพัดประจำไตรมาส 1/2555 และจำนวนผู้ขอรับสวัสดิการว่างงานรายสัปดาห์
ส่วนแนวโน้มดัชนีหุ้นไทย มองว่า จะยังคงผันผวนในลักษณะไซด์เวย์ (Sideway) โดยต้องติดตามการรายงานตัวเลขเศรษฐกิจจีน ผลการเลือกตั้งกรีซ (17 มิ.ย.) และแนวทางการแก้ปัญหาภาคธนาคารสเปน รวมถึงการประชุม กนง. สำหรับตัวเลขเศรษฐกิจสหรัฐฯ ที่สำคัญ โดยคาดว่าดัชนีจะมีแนวรับที่ 1,095 จุด และ 1,078 จุด ขณะที่แนวต้านคาดว่าจะอยู่ที่ 1,130 จุด และ 1,156 จุด ตามลำดับ